दिल्ली में जेपी नड्‌डा ने सौंपा लेटर, बोले- पंजाब में विपक्ष का रोल अदा करेंगे
Punjab BJP New President; Sunil Jakhar | Ashwini Sharma Lok Sabha Elections 2024 के लोकसभा चुनाव से ठीक एक साल पहले पंजाब भाजपा में बड़ा बदलाव कर दिया है। कांग्रेस छोड़ भाजपा में आए दिग्गज नेता सुनील जाखड़ को पंजाब की कमान सौंपी गई है।
2024 के लोकसभा चुनाव से ठीक एक साल पहले पंजाब भाजपा में बड़ा बदलाव किया गया है। कांग्रेस छोड़ भाजपा में आए दिग्गज नेता सुनील जाखड़ को पंजाब की कमान सौंपी गई है। नाम की घोषणा के बाद प्रदेश अध्यक्ष बने सुनील जाखड़ राष्ट्रीय अध्यक्ष जेपी नड्‌डा से मिलने पहुंचे।
सुनील जाखड़ ने प्रदेशाध्यक्ष बनने के बाद पंजाब के प्रति अपनी जिम्मेदारी को समझ सही कदम उठाने की बात कही है। उनका कहना है कि विधानसभा में BJP के 2 विधायक हैं। जो विपक्ष में अन्य नेता हैं, वे आंख नहीं मिला सकते। मुख्यमंत्री सरेआम चिट्‌ठे खोलने की बातें करते हैं। जिसके चलते अपोजीशन चुप है, लेकिन BJP अब विपक्ष का रोल अदा करेगी, लोगों की आवाज को उठाएगी।
गुरदासुपर में पिछले दिनों हुई गृहमंत्री अमित शाह की रैली के बाद से ही सुनील जाखड़ के नाम की चर्चा शुरू हो गई थी। बीते दिन ही पूर्व प्रधान अश्विनी शर्मा के इस्तीफे की बातें होने लगी थी, लेकिन बाद में अश्विनी शर्मा ने इस्तीफे की बात भाजपा में न होने की बात कही थी। उन्होंने फेरबदल पर कोई टिप्पणी न करते हुए कार्यालय से अपना सामान उठा लिया था। अब इस कार्यालय में सुनील जाखड़ पहुंचेंगे।
पिछले साल हुए थे भाजपा में शामिल
सुनील जाखड़ ने कांग्रेस में सीनियर नेताओं के तौर पर सेवाएं निभाईं, लेकिन बीते साल उन्होंने कांग्रेस की हार के बाद मई 2022 में BJP का दामन थाम लिया था। वह भाजपा के राष्ट्रीय अध्यक्ष जेपी नड्डा की मौजूदगी में पार्टी में शामिल हुए थे। जाखड़ अबोहर से 2 बार विधायक और एक बार गुरदासपुर से सांसद रह चुके हैं। जाखड़ ने 2012 से 2017 तक प्रदेश कांग्रेस अध्यक्ष के रूप में भी काम किया था।
7 चेहरों में एक, जिन्होंने भाजपा का दामन थामा
सुनील जाखड़ उन 7 चेहरों में एक हैं, जिन्होंने कांग्रेस छोड़ भाजपा का दामन थामा था। पूर्व मुख्यमंत्री कैप्टन अमरिंदर सिंह और सुनील जाखड़ के अलावा पूर्व वित्त मंत्री मनप्रीत बादल, पूर्व मंत्री गुरप्रीत सिंह कांगड़, राजकुमार वेरका, सुंदर शाम अरोड़ा, बलबीर सिंह सिद्धू और राणा गुरमीत सोढी शामिल हैं। BJP को उम्मीद है कि ये सभी वे चेहरे हैं, जो उन्हें पंजाब की 13 लोकसभा सीटों के लक्ष्य तक पहुंचा सकते हैं।
2020 में अश्विनी बने थे पंजाब प्रधान
18 जनवरी 2020 को अश्निनी शर्मा दूसरी बार पंजाब भाजपा के प्रधान बने थे। इसके बाद विधानसभा चुनाव और संगरूर व जालंधर लोकसभा उपचुनावों में पार्टी ने उन्हीं की अध्यक्षता में चुनाव लड़ा, लेकिन पार्टी को करारी हार देखनी पड़ी थी। पहली बार 2010 में उन्हें प्रदेश अध्यक्ष बनाया गया था।